Nordjyllands Politi har natten til onsdag anholdt to mænd. Den ene anholdelse drejer sig om en 45-årig mand fra Hørmested. Manden er anholdt i en sag om dødstrusler, efter han tirsdag eftermiddag klokken 15.40 ringede til Jobcenteret i Frederikshavn. - Han truede med at ville slå dem på Jobcenteret ihjel, siger Jess Falberg, der er vagtchef ved Nordjyllands Politi. Politiet begyndte straks efter at lede efter manden, og klokken to natten til onsdag gav eftersøgningen pote, da den 45-årige blev anholdt i Hørmested. Onsdag formiddag vurderede jurister, at der ikke var grundlag for at fremstille den 45-årige i grundlovsforhør, og han er derfor blevet løsladt. Det oplyser Peter Skovbak, der er vicepolitikommissær ved Nordjyllands Politi i Hjørring. Cykeltyveri og spark Den anden anholdelse i løbet af natten til onsdag drejer sig om en 29-årig mand fra Hjørring-området, som politiet mistænker at stå bag cykeltyverier. - Da manden bliver transporteret til Aalborg, sparker han ud efter en af betjentene, siger vagtchefen. Derfor er manden nu også sigtet efter Straffelovens §119 om vold mod tjenestemand i funktion. Manden er kendt for lignende kriminalitet, og onsdag eftermiddag bliver han fremstillet i grundlovsforhør ved Retten i Hjørring.

Opsummering:
En 45-årig mand er anholdt for dødstrusler mod personale på jobcenter i Frederikshavn.